**Ομιλία Μαθητών στην Κατασκηνωτική Γιορτή Μαθητών στην Ποταμίτισσα, 9 Ιουλίου 2017**

Αγαπητοί γονείς, σας καλωσορίζουμε στη γιορτή μας.

Η φετινή μας κατασκήνωση φέρει το όνομα «Παράθυρο στον Ήλιο». Φέτος οι κατασκηνωτές χωριστήκαμε σε έξι ομάδες. Πρώτη ομάδα οι Ριζοτόμοι, αυτοί που κόβουν τις ρίζες του κακού. Δεύτερη ομάδα οι Ουρανοδρόμοι, αυτοί που ακολουθούν το δρόμο του ουρανού. Τρίτη ομάδα οι Σταθεροί, αυτοί που παραμένουν ακλόνητοι στο δρόμο του Θεού. Τέταρτη ομάδα οι Θαραλλέοι. Απαραίτητο στοιχείο του πνευματικού αγώνα είναι το θάρρος. Πέμπτη ομάδα οι Λεοντόκαρδοι, αυτοί που δεν δειλιάζουν μπροστά σε κανένα εμπόδιο και έκτη ομάδα οι Υψιπετείς, αυτοί που δεν περιορίζονται στα χαμηλά.

Μαζί με τους Κύπριους κατασκηνωτές, η κατασκήνωσή μας φιλοξένησε και δεκατρείς φίλους από τη Ρωσία, Λευκορωσία, Πολωνία και Λιθουανία. Έρχονται για να αποκτήσουν πείρα της κατασκηνωτικής ζωής και να μεταφέρουν τις εμπειρίες τους στη χώρα τους.

Εδώ μέσα σ’αυτό το καταπράσινο περιβάλλον, μακριά από τον καύσωνα της Λευκωσίας μας δίνονται πολλές πνευματικές ευκαιρίες για ν’ ακολουθήσουμε το δρόμο του Θεού. Τέτοιες ευκαιρίες είναι η πρωινή και βραδινή προσευχή, το πρωινό ανάγνωσμα, τα καθημερινά πεντάλεπτα, οι συγκεντρώσεις ομάδων και ιδίως η Θεία Λειτουργία και η συμμετοχή στη μυστηριακή ζωή της εκκλησίας.

Γνωρίζουμε ότι για να λειτουργήσει η κατασκήνωση γίνεται πολλή προετοιμασία από την πόλη. Κάποιοι άνθρωποι αφιερώνουν πολλή από τον προσωπικό τους χρόνο για να ετοιμαστεί το υλικό και όλα τ’άλλα εφόδια που χρειάζονται. Πρωτεργάτης αυτής της προσπάθειας είναι ο πνευματικός μας πατέρας, ο πατήρ Γεώργιος ο οποίος δυστυχώς φέτος ένεκα ασθενείας δεν μπόρεσε να παρευρεθεί στην κατασκήνωσή μας. Αναμφίβολα στερηθήκαμε τις πολύτιμες συμβουλές του. Πραγματικά μας λείπει. Του ευχόμαστε σύντομη ανάρρωση.

Η ζωή στην κατασκήνωση είναι υπέροχη. Εκτός από τις πνευματικές ευκαιρίες έχουμε και πολλές ευκαιρίες για ομαδικά και ατομικά παιχνίδια. Επίσης η ζωή στις σκηνές έχει τις ιδιαίτερες χαρές της. Τελικά η κατασκηνωτική ζωή έχει γίνει αναπόσπαστο μέρος της ζωής μας.

Το φαγητό είναι άφθονο και εύγεστο. Μας έλειψε φέτος η κα. Χριστίνα η οποία δεν παρευρέθηκε στην κατασκήνωση ένεκα ασθενείας. Της ευχόμαστε περαστικά! Ευχαριστούμε θερμά τις κυρίες και τις νεαρές κοπέλες για την ετοιμασία του φαγητού.

Ευχαριστούμε επίσης τον πατέρα Μιχάλη, τον πατέρα Κυριάκο, τους ομαδάρχες μας και όλους τους επώνυμους και ανώνυμους συνεργάτες της κατασκήνωσης.

Απολαύστε τη γιορτή μας.